თავები (თავნი საკითხავთანი)

„თავები“ ან „თავნი საკითხავთანი“ ( Κεφάλαια ) — თითოეული სახარების ფარგლებში გამოყოფილი
თავებისათვის შერჩეული სათაურების თანმიმდევრობით ჩამოწერილ სიას (სარჩევს), რომელიც კონკრეტული სახარების შინაარსს გვაცნობს. ტექსტის ამგვარი დაყოფის შედეგად მიღებული მონაკვეთების ერთი ნაწილი შედარებით ვრცელია, ნაწილი - ძალიან მოკლე. თითოეული თავი სახელდებულია ეპიზოდში გადმოცემული ძირითადი ამბის მიხედვით და
თავების სიაში (Κεφάλαια) მინიჭებული აქვს რიგითი ნომერი. სათაურების ჩამონათვალის ადგილი ხელნაწერებში, ჩვეულებრივ, სახარების ტექსტის წინაა. თავების ნომრები, ზოგჯერ კი მათი სათაურებიც ( τίτλοι) შესაბამის ადგილზე ტექსტშიც არის მითითებული, როგორც წესი, ხელნაწერის იმ გვერდზე, საიდანაც ის იწყება, რაც მკითხველს კონკრეტული ეპიზოდის პოვნას უიოლებს

სათაურების ამ ჩამონათვალს ქართულ სამწიგნობრო ტრადიციაში „ზანდუკსაც“ უწოდებენ
(„ესე ზანდუკი არს მარკოზის სახარებისაჲ“). აღნიშნული პარატექსტი წარმოდგენილია ოთხთავის ქართულ ხელნაწერთა დიდ ნაწილში, მაგრამ გამოკვეთილი არ არის მისი უშუალო კავშირი ოთხთავის ქართული თარგმანის ტექსტის ისტორიასთან.
ლიტერატურა
 თვალთვაძე დ. (2021). პარატექსტები ოთხთავის ძველ ქართულ ხელნაწერებში, პროფესორ ოთარ ბაქანიძისადმი მიძღვნილი საერთაშორისო სამეცნიერო კონფერენციის „ლიტერატურათმცოდნეობა: ისტორია,პერსპექტივები და გამოწვევები“ მასალები, გვ.41-45 თბილისი: „თსუ გამომცემლობა“
 Metzger, M. Bruce (1981). Manuscripts of the Greek Bible: An Introduction to Greek Palaeography, New York/Oxford: Oxford University Press.